## Rješenje Agencije za zaštitu tržišnog natjecanja urbroj:580-03-06-43-12 od 21. rujna 2006.

### NN 135/2006 (13.12.2006.), Rješenje Agencije za zaštitu tržišnog natjecanja urbroj:580-03-06-43-12 od 21. rujna 2006.

# Agencija za zaštitu tržišnog natjecanja

**3069**

Agencija za zaštitu tržišnog natjecanja, na temelju članka 5. i članka 13.
stavka 3. Zakona o državnim potporama (»Narodne novine«, broj 140/05) u upravnom
postupku davanja odobrenja na Prijedlog za odobrenje državnih jamstava
Brodosplit-Brodogradilištu d.o.o., sa sjedištem u Splitu, Put Suplava 21,
pokrenutom na zahtjev Ministarstva gospodarstva, rada i poduzetništva, sa
sjedištem u Zagrebu, Ulica grada Vukovara 78, na temelju odluke Vijeća za
zaštitu tržišnog natjecanja sa 68. sjednice, održane 21. rujna 2006., donosi
sljedeće

## RJEŠENJE

I. Odobrava se Prijedlog za odobrenje državnih jamstava poduzetniku Brodosplit-Brodogradilište
d.o.o u iznosu od 204.001.167,00 USD i 66.222.744,00 EUR odnosno u ukupnom
iznosu od 1.687.618.850,45 kuna, a koja se odnose na sljedeće, pod uvjetima iz
točke II. izreke ovog rješenja:
1. iznos od 149.248.942,00 USD, odnosno 874.693.573,20 kuna, koji će se
koristiti za kratkoročna zaduženja kod poslovnih banaka ko­jima će se
podmirivati tekući troškovi poslovanja do 21. ožujka 2007.
2. iznos od 29.750.000,00 USD, odnosno 174.353.891,25 kuna i 30.292.744,00 EUR
odnosno 225.078.511,00 kuna, za osiguranje avansnih uplata za novogradnje broj
460 i 462, od kojeg iznosa poduzetnik Brodosplit-Brodogradilište d.o.o. može
koristiti samo iznos državnog jamstva od 11.900.000,00 USD, odnosno
69.741.556,50 kuna koji dospijeva tijekom sanacije.
3. iznos od 14.202.225,00 USD, odnosno 83.234.056,91 kuna, koji će se koristiti
za kratkoročno zaduženje za novogradnju broj 456.
4. iznos od 10.800.000,00 USD, odnosno 63.294.858,00 kuna i 35.930.000,00 EUR
odnosno 266.963.960,09 kuna za osiguranje avansnih uplata za novogradnje broj
462 i 463, od kojeg iznosa poduzetnik Brodosplit-Brodogradilište d.o.o. može
koristiti samo iznos od 10.800.000,00 USD, odnosno 63.294.858,00 kuna koji
dospijeva tijekom sanacije.
II. Državna jamstava iz točke I. izreke ovog rješenja odobravaju se pod
sljedećim uvjetima:
1. Korisnik državnih jamstva iz točke I. izreke ovog rješenja prilikom izdavanja
državnih jamstava od strane Ministarstva financija, mora uplatiti iznos od 0,5
posto u korist Državnog proračuna Republike Hrvatske na sljedeće iznose državnih
jamstava:
– iznos od 149.248.942,00 USD, odnosno 874.693.573,20 kuna,
– iznos od 11.900.000,00 USD, odnosno 69.741.556,50 kuna koji predstavlja dio
odobrenog državnog jamstva u iznosu od 29.750.000,00 USD, odnosno 174.353.891,25
kuna,
– iznos od 14.202.225,00 USD, odnosno 83.234.056,91 kunu,
– iznos od 10.800.000,00 USD, odnosno 63.294.858,00 kuna koji predstavlja dio
odobrenog jamstva u iznosu od 10.800.000,00 USD, odnosno 63.294.858,00 kuna i
35.930.000,00 EUR, odnosno 266.963,960,09 kuna.
2. Krediti pokriveni državnim jamstvima iz točke I. izreke ovog rješenja moraju
biti odobreni pod redovitim tržišnim uvjetima, odnosno s kamatnom stopom koja se
odobrava poduzetnicima koji nisu u financijskim teškoćama a koja ne bi smjela
biti niža od referentne kamatne stope u iznosu od 5,44 posto. Kredit mora biti
vraćen u roku od dvanaest (12) mjeseci od isplate posljednjeg obroka korisniku
državnog jamstva.
3. U roku ne duljem od šest (6) mjeseci, odnosno najkasnije do 21. ožujka 2007.,
Agenciji za zaštitu tržišnog natjecanja mora biti dostavljen Plan
restrukturiranja ili Plan likvidacije poduzetnika Brodosplit-Brodogradilište
d.o.o. ili dokaz da su krediti pokriveni državnim jamstvom vraćeni u cijelosti,
odnosno da je državno jamstvo prestalo važiti.
III. Ministarstvo gospodarstva, rada i poduzetništva, kao davatelj državne
potpore u obvezi je osigurati izradu izvješća o uvjetima i namjeni korištenja
kredita za koje su izdana državna jamstva iz točke I. izreke ovog rješenja i
takva izvješća dostavljati Agenciji za zaštitu tržišnog natjecanja, radi
provedbe nadzora nad izvršenjem ovog rješenja.
– Trajanje obveze: za cijelo vrijeme trajanja razdoblja sanacije poduzetnika
Brodosplit-Brodogradilište d.o.o., odnosno dok korisnik državnog jamstva ne
utroši u potpunosti kredite za koje su izdana državna jamstva.
– Rok za izvršenje: svakog petnaestog u tekućem mjesecu za prethodni mjesec.
IV. Ovo rješenje bit će objavljeno u »Narodnim novinama«.

```
Obrazloženje
```

I.
Zaprimanje zahtjeva i dokumentacije

1. Agencija za zaštitu tržišnog natjecanja (dalje: Agencija) zaprimila je 28.
kolovoza 2006., od Ministarstva gospodarstva, rada i poduzetništva (dalje:
Ministarstvo), Prijedlog za odobrenje držav­nih jamstava za poduzetnika
Brodosplit-Brodogradilište d.o.o., od 28. kolovoza 2006., klasa:
310-14/06-01/51, urbroj: 526-03-03/1-06-3. Rečenim Prijedlogom zatraženo je
državno jamstvo u iznosu od 138.800.000,00 USD.
Prijedlog za odobrenje državnih jamstava podnesen je suklad­no članku 11. stavku
1. Zakona o državnim potporama (»Narodne novine«, broj 140/05; dalje: ZDP).
U Prijedlogu Ministarstva navedeno je da poduzetnik Brodosplit-Brodogradilište
d.o.o. nije u mogućnosti realizirati kredite za koje je kao osiguranje plaćanja
već odobreno državno jamstvo od strane Vlade Republike Hrvatske (dalje: Vlada
RH), jer su poslovne banke zatražile rješenje o odobrenju Agencije.
Zbog činjenice da poslovne banke nisu spremne odobriti kredite za koja su dana
državna jamstva bez odobrenja Agencije, dovedena je u pitanje likvidnost
poduzetnika, te zbog činjenice da je poduzetnik u fazi izrade Plana
restrukturiranja, Ministarstvo je navedenim Prijedlogom od 28. kolovoza 2006.,
zatražilo odobrenje predmetnih državnih jamstava za osiguranje likvidnosti
poslovanja poduzetnika u teškoćama za vrijeme trajanja sanacije dok ne bude
izrađen Plan restrukturiranja poduzetnika. Naime, primarni cilj državne potpore
za sanaciju je osiguranje likvidnosti poslovanja poduzetnika u teškoćama dok se
ne izradi Plan restrukturiranja.
Prijedlog Ministarstva od 28. kolovoza 2006. temelji se na članku 17. stavku 1.
Uredbe o državnim potporama (»Narodne novine« broj 121/03; dalje Uredba) koji
određuje pravila o dodjeli državnih potpora za sanaciju.
Nadalje, Ministarstvo je u Prijedlogu navelo kako državna jamstva predstavljaju
minimalno potrebna sredstva za održavanje likvidnosti poslovanja poduzetnika
Brodosplit-Brodogradilište d.o.o. do kraja 2006.
Na Prijedloge podnesene sukladno članku 11. stavku 1. ZDP-a, Agencija izdaje
rješenje iz članka 13. ZDP-a.
S obzirom na to da podaci iz zahtjeva zaprimljeni 28. kolovoza 2006., nisu bili
dovoljni za donošenje rješenja iz članka 13. ZDP-a, zahtjevom od 30. kolovoza
2006., sukladno članku 9. stavka 1. i 2. ZDP-a, Agencija je zatražila od
Ministarstva dostavu sljedeće dokumentacije:
1. financijska izvješća za 2003., 2004., 2005. i I. – VI. 2006. (uključujući
račun dobiti i gubitka, bilancu, novčani tijek, revizorsko izvješće za 2005.),
2. konsolidirano financijsko izvješće za grupu/holding za 2005., odnosno za
2004., ukoliko za 2005. isto nije napravljeno,
3. vlasničku strukturu poduzetnika na dan 31. prosinca 2005.,
4. prosječan broj radnika temeljem sati rada i broj radnika na dan 31. prosinca
za razdoblje 2003. – 2005.,
5. iznos i ostale uvjete kredita za koji se izdaje državno jamstvo (naziv banke,
kamata, rok povrata kredita),
6. točan popis s iznosima rashoda/troškova koji će biti pokriveni odobrenim
iznosom kredita uz obrazloženje da je to neophodno potrebno kako bi poduzetnik
mogao nastaviti poslovati narednih šest mjeseci dok ne izradi Plan
restrukturiranja,
7. obrazloženje Ministarstva financija postoje li izvori u državnom proračunu za
izdavanje državnog jamstva.
Dodatna objašnjenja te ispunjene Obrasce prijave državne pot­pore sukladno
Pravilniku o obliku i sadržaju, te načinu prikupljanja podataka i vođenja
evidencija državnih potpora (»Narodne novine«, broj 11/05), Agencija je
zatražila zahtjevom od 11. rujna 2006.
2. U međuvremenu tj. u razdoblju od 6. rujna 2006. do održavanja 68. sjednice
Vijeća za zaštitu tržišnog natjecanja (dalje: Vijeće) 21. rujna 2006.,
Ministarstvo je Agenciji u više navrata dostavljalo izmjene iznosa državnih
jamstava za poduzetnika Brodosplit-Brodogradilište d.o.o.
U cilju usklađenja iznosa državnih jamstava i što učinkovitijeg prikupljanja
potrebnih podataka i dokumentacije održano je više sastanaka s predstavnicima
Hrvatske brodogradnje Jadranbrod d.d., Ministarstva te s predstavnicima
poduzetnika Brodosplit-Brodogradilište d.o.o.
Agencija je, sukladno zahtjevima od 30. kolovoza 2006. i 11. rujna 2006.,
zaprimila svu traženu dokumentaciju.
Konačni zahtjev Ministarstva za izdavanje državnih jamstva u ukupnom iznosu od
204.001.167,00 USD i 66.222.744,00 EUR odnosi se na sljedeće:
– iznos od 149.248.942,00 USD, odnosno 874.693.573,20 kuna, odnosi se na
kratkoročno financiranje tekućeg poslovanja, zaduživanjem kod sljedećih
poslovnih banaka: \*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\* i \*\*\*\*\*\*\*
\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\* (prije \*\*\*\*\*\*\*\*\*\*\*\* \*\*\*\*\*\*\*\*\*.);
– iznos od 29.750.000,00 USD, odnosno 174.353.891,25 kuna i 30.292.744,00 EUR,
odnosno 225.078.511,00 kuna, koristitće se za osiguranje avansnih uplata za
novogradnje broj 460 i 461(po Odluci Vlade RH od 2. lipnja 2006.; klasa:
310-14/06-01/02;urbroj: 5030120-06-3), za koje Kupac treba uplatiti iznos avansa
od11.900.000,00 USD, odnosno 69.741.556,50 kuna, nakon što mu bude izdana
avansna garancija;
– iznos od 14.202.225,00 USD, odnosno 83.234.056,91 kuna, koji će se koristiti
za kratkoročno zaduženje za novogradnju broj 456., zaduživanjem kod \*\*\*\*\*\*\*
\*\*\*\*\*\*\*\* \*\*\*\*\*\*\*\*\*\*\*\*\*\*\*\*\*\*\*;
– iznos od 10.800.000,00 USD, odnosno 63.294.858,00 kuna i 35.930.000 EUR,
odnosno 266.963.960,09 kuna, koristit će se za osiguranje avansnih uplata za
novogradnje broj 462 i 463 (Ugovor o gradnji brodova potpisan je s naručiteljem
CM-P MAX VII Limited i CM-P MAX VIII Limited, sa sjedištem na Bermudima), za
koje Kupac treba uplatiti iznos avansa od 10.800.000,00 USD, odnosno
63.294.858,00 kuna nakon što mu bude izdana avansna garancija.
(Napomena: iznos u kunama izračunat je prema tečaju Hrvatske narodne banke na
dan 21. rujna 2006., koji za 1 EUR iznosi 7,430113 kuna dok za 1 USD iznosi
5,860635 kuna).

II.
Propisi primijenjeni tijekom postupka pred Agencijom

Agencija je prilikom vođenja postupka, osim odredbi ZDP-a i Uredbe koju Agencija
primjenjuje sukladno članku 10. Uredbe o državnim potporama (»Narodne novine«,
broj 50/06), sukladno članku 6. stavku. 4. ZDP-a i sukladno članku 70. stavku 2.
Sporazuma o stabilizaciji i pridruživanju između Europskih zajednica i njihovih
država članica i Republike Hrvatske (»Narodne novine – Međunarodni ugovori«,
broj 14/01, 14/04, 1/05 i 7/05; dalje: SSP), koji je stupio na snagu 1. veljače
2005., primjenjivala i kriterije i standarde poredbenog prava Europske unije
koji se odnose na državne pot­pore i to iz Smjernica Zajednice za državne
potpore za sanaciju i restrukturiranje poduzetnika u teškoćama (OJ C 244, od 1.
listopada 2004.; dalje Smjernice).

III. Utvrđivanje činjenica

Na temelju dostavljenih podataka, te provedenih pravnih i ekonomskih analiza
utvrđene su sljedeće činjenice:

*1. Poduzetnik Brodosplit-Brodogradilište d.d.*

Poduzetnik Brodosplit-Brodogradilište d.o.o. upisan je u registru Trgovačkog
suda u Splitu s matičnim brojem subjekta upisa 060175953, sa sjedištem
poduzetnika u Splitu, Put Supavla 21.
Poduzetnik Brodosplit-Brodogradilište d.o.o. osnovan je 1922., spajanjem
nekoliko manjih brodogradilišta u Splitu, a na sadašnjoj lokaciji nalazi se od
1932.
U poduzetniku Brodosplit-Brodogradilište d.o.o. tijekom 2005. prosječno je bilo
zaposleno 3.488 djelatnika.

1.1. Vlasnička struktura poduzetnika Brodosplit-Brodogradilište d.o.o.

Jedini osnivač i 100-postotni vlasnik poduzetnika je poduzetnik Brodograđevna
Industrija Split d.d. (dalje: BI Split d.d.), upisan u registru Trgovačkog suda
u Splitu pod matičnim brojem subjekta 060175040.
Poduzetnik Brodosplit-Brodogradilište d.o.o. je dio poslovne grupe čiji je
vlasnik i osnivač BI Split d.d. BI Split d.d. je 100-postotni vlasnik, osim
poduzetnika Brodosplit-Brodogradilišta d.o.o., poduzetnika Brodosplit-Brodogradilišta
specijalnih objekata d.o.o. te Brodosplit-Metalopreme d.o.o.
Poduzetnik Brodosplit-Brodogradilište d.o.o. jedini je vlasnik i osnivač
sljedećih osam članica grupe poduzetnika: Brodosplit-Antikorozivna zaštita
d.o.o., Brodosplit-Armature d.o.o., Brodosplit-Dizalice d.o.o., Brodosplit-Izolacija
d.o.o., Brodosplit-Metalna oprema d.o.o., Brodosplit-Nemetalna oprema d.o.o.,
Brodosplit-Plovidba d.o.o. te Brodosplit-Tvornica dizel motora d.o.o.
Vlasnička struktura poduzetnika BI Split d.d. na dan 31.prosinca 2005. navedena
je u Tabeli 1.

*Tabela 1.* Struktura vlasništva
poduzetnika BI Split d.d. na dan 31. prosinca. 2005.

|  |  |  |  |
| --- | --- | --- | --- |
| R. br. | Dioničari | Broj dionica | % udjela u vlasništvu |
| 1. | Središnji državni ured za upravljanje državnom imovinom | 5.404.268 | 66,79 |
| 2. | Hrvatski fond za privatizaciju (0/1) / Hrvatski zavod za mirovinsko osiguranje. 1/1) | 914.494 | 11,30 |
| 3. | Hrvatski fond za privatizaciju | 756.445 | 9,35 |
| 4. | Hrvatski zavod za zdravstveno osiguranje | 630.322 | 7,79 |
| 5. | Državna agencija za osiguranje štednih uloga i sanaciju banaka | 281.162 | 3,48 |
| 6. | Hrvatski zavod za zapošljavanje | 60.111 | 0,74 |
| 7. | Hrvatske vode | 25.781 | 0,32 |
| 8. | Hrvatska gospodarska komora | 11.637 | 0,14 |
| 9. | Lumico impex | 5.894 | 0,07 |
| 10. | Hrvatske šume | 967 | 0,01 |
| 11. | Hrvatska brodogradnja – Jadranbrod | 18 | 0,01 |
|  | UKUPNO | 8.091.099 | 100,00 |

Izvor: dopis poduzetnika Brodosplit-Brodogradilište d.o.o.
Obrada: Agencija za zaštitu tržišnog natjecanja

Temeljni kapital poduzetnika BI Split d.d. iznosi 485.465.940,00 kuna, a
podijeljen je na 8.091.099 dionica nominalne vrijednosti 60,00 kuna po dionici.
Iz Tabele 1. vidljivo je da Republika Hrvatska ima 99,93 posto udjela u
temeljnom kapitalu poduzetnika BI Split d.d.

1.2. Djelatnost poduzetnika Brodosplit-Brodogradilište d.o.o.

Prema Pravilniku o razvrstavanju poslovnih subjekata prema Nacionalnoj
klasifikaciji djelatnosti (»Narodne novine«, broj 52/03), osnovna djelatnost
poduzetnika je gradnja i popravak brodova.
Tijekom 2005. poduzetnik Brodosplit-Brodogradilište d.o.o. je naručiteljima
predao 4 novoizgrađena broda bruto vrijednosti 378.140 tona u vrijednosti od
152.182.267,00 USD. Izvršeno je porinuće 3 broda, položeno je 6 kobilica i
započeta je obrada crne metalurgije za 7 novogradnji.
Tijekom 2006. poduzetnik Brodosplit-Brodogradilište d.o.o. nije ostvario
planirane rokove glavnih faza gradnje brodova do 31. srpnja 2006. prema
prihvaćenom poslovnom planu za 2006.
Prema osnovnom planu poslovanja, brodogradilište je planiralo 3 početka obrade
crne metalurgije, 3 polaganja kobilice, 4 porinuća i 5 isporuka brodova.
Međutim, ostvarena su 3 početka obrade crne metalurgije, 3 polaganja kobilice, 4
porinuća i 4 isporuke broda.
U knjizi narudžbi na dan 31. kolovoza 2006. poduzetnik je imao narudžbe za 13
novogradnji kako je prikazano u Tabeli 2.

*Tabela 2.* Knjiga narudžbi za
Brodosplit-Brodogradilište d.o.o. – stanje na dan 31. kolovoza 2006.

|  |  |  |  |
| --- | --- | --- | --- |
| Novogradnja br. | Godina potpisivanja ugovora | dwt   (ukupno) | Ugovorna cijena broda u USD |
| 454,448 | 2004. | 149.998 | 86.645.000 |
| 445,455,449,447 | 2003. – 2004. | 381.498 | 176.710.000 |
| 446,450,451,456 | 2003. – 2005. | 290.197 | 172.625.500 |
| 457,458,459 | 2005. | 224.997 | 154.681.500 |
| UKUPNO | | 1.046.690 | 589.662.000 |

Izvor: Hrvatska brodogradnja-Jadranbrod d.d.
Obrada: Agencija za zaštitu tržišnog natjecanja

*2. Tržište brodogradnje*

2.1. Tržište brodogradnje na razini svjetske brodogradnje
Svjetske narudžbe brodova u prosincu 2005. iznose 221.787.515,00tdw (nosivost
broda izražena u metričkim tonama – tons dead weigh) veće su za 9,9 posto (tj.
oko 20,07 mil tdw) u odnosu na narudž­be iz prosinca 2004.
Prema podacima iz Fairplay Solutions (kolovoz 2006.) u odnosu na kraj 2005.,
ukupne narudžbe povećale su se za 40,872 mil dwt (bruto nosivost broda u tonama
– dead weigh tonnage capacity) ili 18,43 posto. Japan, Koreja, i Kina, povećale
su narudžbe za 38,080 mil dwt ili za cca 19,65 posto, dok su ostale zemlje
povećale narudžbe za 2,788 mil dwt ili za oko 9,96 posto. Po navedenim podacima,
hrvatska brodogradnja nalazi se na 6. mjestu s 2,685 mil dwt narudž­bi. U odnosu
na bruto nosivost broda u tonama (dwt) u hrvatskim brodogradilištima došlo je do
smanjenja narudžbi za 8,08 posto u odnosu na narudžbe od kraja 2005.

*Tabela 3.* Svjetska knjiga narudžbi
prema bruto nosivosti broda u tonama (dwt)

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| Zemlja isporuke | Izvor: Fairplay Solutlons | | | | | | | | | | |
| br. 99/02.12.2004. | | | br. 111/prosinac 2005. | | | br. 119/kolovoz 2006. | | | DWT Indeks u % | |
| broj | DWT | % | broj | DWT | % | broj | DWT | % | 2006/  2004 | 2006/  2005 |
| Japan | 985 | 72.774.062 | 32,8 | 1.106 | 76.974.495 | 34,7 | 1.186 | 85.267.279 | 32,5 | 117 | 111 |
| J. Koreja | 993 | 74.646.788 | 33,7 | 1.134 | 79.646.322 | 35,9 | 1.276 | 92.543.418 | 35,2 | 124 | 116 |
| Kina | 616 | 31.018.778 | 14 | 820 | 37.175.220 | 16,8 | 1.107 | 54.069.473 | 20,6 | 174 | 145 |
| Njemačka | 111 | 2.840.090 | 1,28 | 168 | 3.930.826 | 1,77 | 193 | 4.268.782 | 1,63 | 150 | 109 |
| Taiwan | 48 | 2.998.140 | 1,35 | 53 | 3.051.190 | 1,38 | 56 | 3.353.340 | 1,28 | 112 | 110 |
| Hrvatska | 63 | 3.376.610 | 1,52 | 67 | 2.920.687 | 1,32 | 61 | 2.684.609 | 1,02 | 80 | 92 |
| Poljska | 75 | 2.688.322 | 1,21 | 63 | 2.254.350 | 1,02 | 93 | 2.063.696 | 0,79 | 77 | 92 |
| USA | 14 | 812.500 | 0,37 | 24 | 1.096.940 | 0,49 | 21 | 779.648 | 0,3 | 96 | 71 |
| Ostali | 597 | 10.564.315 | 4,76 | 848 | 14.737.485 | 6,64 | 945 | 17.629.249 | 6,71 | 167 | 120 |
| Ukupno | 3.502 | 201.719.605 | 91 | 4.283 | 221.787.515 | 100 | 4.938 | 262.659.494 | 100 | 130 | 118 |

Izvor: Hrvatska brodogradnja-Jadranbrod d.d.
Obrada: Agencija za zaštitu tržišnog natjecanja

Iz Tabele 3. razvidno je da se svjetske narudžbe i dalje povećavaju. Najveće
povećanje u odnosu na kraj 2005. ostvarila je Kina s 45,44 posto, zatim J.
Koreja s 16,19 posto te Japan s 10,77 posto.
Usporedba cijena promatranih tipova brodova prema Clarksonu Issue 734/25. 8.
2006. u kolovozu 2006., ukazuje na povećanje istih u odnosu na prosinac 2005. od
3 do 13 posto ovisno o tipu broda, uz napomenu da se najveći porast bilježi kod
tankera veličine Suezmaxa i Aframaxa (13 posto i 11 posto) i kod brodova za
rasute terete – Handymax 11 posto.
Tržišne cijene novogradnji u svibnju i lipnju 2005. dosegle su svoj maksimum,
gotovo za sve tipove i veličine brodova koji su interesantni hrvatskim
brodogradilištima, te su uz male oscilacije i do sredine 2006. ostale na istoj
razini. Dakle, promatrano s aspekta cijena, bilo bi oportuno ići u popunjavanje
i/ili ugovaranje slobodnih kapaciteta, naravno pod uvjetom da u postojećim
okolnostima, tržišne cijene novogradnji ne stvaraju nove gubitke
brodogradilištima.

2.2. Tržite brodogradnje na razini RH

U nacionalnim okvirima brodograđevna industrija predstavlja stratešku djelatnost
koja zapošljava oko 13.000 vlastitih radnika i do 7.500 kooperanata koji rade u
brodogradilištima. U ukupnom robnom izvozu RH brodogradnja sudjeluje s udjelom
od 12 do15 posto, u bruto društvenom proizvodu RH brodogradnja sudjeluje s
udjelom od 1,4 posto, u neto plaćama s 1,8 posto te doprinosima s oko 2 posto.
Hrvatska brodogradilišta su na kraju 2004. u knjizi narudžbi imala 73
novogradnje čija je ukupna vrijednost iznosila 2,202 mil USD. Od ukupnog broja
novogradnji 22 novogradnje čija je vrijed­nost ukupno iznosila 566,83 mil USD
isporučene su do 31. prosinca 2005. U istom razdoblju, na snagu su stupili novi
ugovori za gradnju 24 broda (ukupne vrijednosti 967,61 mil USD), pa se u knjizi
narudžbi na dan 31. prosinca 2005. nalazi 75 brodova čija je ukupna vrijednost
2.673.057.247,00 USD.
Na dan 31. kolovoza 2006. u knjizi narudžbi prikazanoj u Tabeli 4. nalazi se 62
broda ukupne vrijednosti 2.395.711.520,00 USD i nosivosti 2,42 mil dwt.

*Tabela 5.* Knjiga narudžbi na dan
31. kolovoza 2006.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| BRODOGRADILIŠTE | stanje 31. 12. 2005. | | brodovi isporučeni  I. – VIII. 2006. | | brodovi ugovoreni  I. – VIII. 2006.\* | | stanje 31. 8. 2006. | |
|  | br. | prod. cijena | br. | prod. cijena | br. | prod. cijena | br. | prod. cijena |
| ULJANIK | 20 | 962.360.376 | 4 | 138.620.135 |  |  | 16 | 826.157.801 |
| 3. MAJ | 15 | 595.502.540 | 3 | 103.327.016 |  |  | 12 | 490.792.789 |
| BRODOSPLIT | 18 | 709.130.801 | 5 | 122.694.697 |  |  | 13 | 589.662.000 |
| BRODOTROGIR | 9 | 315.767.512 | 1 | 29.993.333 | 2 | 95.478.744 | 10 | 381.496.256 |
| KRALJEVICA | 8 | 68.522.783 | 2 | 1.999.256 | 2 | 20.709.829 | 8 | 87.630.489 |
| BRODOSPLIT BSO | 5 | 21.773.235 | 2 | 1.937.478 |  |  | 3 | 19.972.185 |
| UKUPNO | 75 | 2.673.057.247 | 17 | 398.571.915 | 4 | 116.188.573 | 62 | 2.395.711.520 |

\*ugovori koji su stupili na snagu
Izvor: Hrvatska brodogradnja-Jadranbrod d.d.
Obrada: Agencija za zaštitu tržišnog natjecanja

Tijekom prvih osam mjeseci 2006. brodogradilišta su isporučila 17 novogradnji.
Na dan 31. kolovoza 2006. na snazi nisu bili sljedeći ugovori: 1. ugovor kojeg
je potpisalo Brodogradilište Kraljevica (Atlantska plovidba) u vrijednosti 5,1
mil EUR, 4 ugovora koje je potpisalo Brodogradilište Brodosplit d.o.o.
(Tankerska plovidba i Stena) u vrijednosti 227,8 mil USD i 6 ugovora koje je
potpisalo 3. Maj Brodogradilište d.d. (Uljanik Plovidba i Biglift Shipping) u
vrijednosti 247,46 mil EUR. Osim toga Brodosplit-Brodogradilište d.o.o. ima
potpisana 2 opcijska ugovora sa Stenom za nastavak seriije.

*3. Analiza poslovanja poduzetnika Brodosplit-Brodogradilište d.o.o*

Agencija je izvršila analizu financijskih i poslovnih rezultata poduzetnika
Brodosplit-Brodogradilište d.o.o. temeljem podataka iz financijskih izvještaja
kao i temeljem ostale dostavljene dokumentacije.
Nakon provedene poslovne i financijske analize poslovanja poduzetnika, utvrđeno
je da je poduzetnik Brodosplit-Brodogradilište d.o.o. poduzetnik u teškoćama.
Sukladno članku 16. stavku 2. Uredbe, poduzetnik u teškoćama je onaj poduzetnik
koji nije sposoban vlastitim sredstvima ili sredstvima koja može pribaviti od
svojih vlasnika/dioničara ili vjerovnika spriječiti gubitke, a koji bi, bez
vanjske intervencije države, gotovo sigurno kratkoročno ili srednjoročno
ugrozili njegov opstanak.
Sukladno točki 10. Smjernica koje se primjenjuju sukladno članku 6. stavku 4.
ZDP-a i članku 70. stavku 2. SSP-a, smatra se da je poduzetnik u teškoćama,
osobito u sljedećim slučajevima:
a) u slučaju dioničkog društva ili društva s ograničenom odgovornosti, ako je
više od polovice iskazanog kapitala nestalo te više od četvrtine tog kapitala
izgubljeno u prethodnih dvanaest mjeseci;
b) u slučaju trgovačkog društva u kojem su neki članovi neograničeno odgovorni
za obveze društva, ako je više od polovice kapitala prikazanog u financijskim
izvještajima trgovačkog društva nestalo te više od četvrtine tog kapitala
izgubljeno u prethodnih dvanaest mjeseci;
c) u slučaju bilo kojeg oblika trgovačkog društva ako temeljem nacionalnih
propisa ispunjava uvjete za pokretanje stečajnog postupka.
Prema točki 11. Smjernica, može se smatrati da je poduzetnik u teškoćama i kada
nije ispunjena niti jedna od prethodnih pret­postavki, posebno ako su prisutni
tipični pokazatelji da se radi o poduzetniku u teškoćama, kao što su to
primjerice rast gubitaka, smanjenje ukupnog prihoda, rast zaliha, višak
kapaciteta, smanjenje novčanih tokova, rast duga, porast troškova kamata i pad
ili nulta neto vrijednost imovine.

*Tabela 5.* Osnovni pokazatelji
poduzetnika Brodosplit-Brodogradilište d.o.o. – u 000 kunama

|  |  |  |  |
| --- | --- | --- | --- |
|  | 2003. | 2004. | 2005. |
| Ukupni prihodi | 1.763.714 | 1.797.870 | 1.994.685 |
| Ukupni rashodi | 1.830.119 | 3.421.141 | 2.241.195 |
| Dobit/gubitak | -66.405 | -1.623.271 | -246.510 |
| Novčani tok | 9.789 | 28.099 | 59.486 |
| Kapital i rezerve | 20.465 | 0,00 | 0,00 |
| Ukupno dugoročne  i kratkoročne obveze | 1.317.461 | 1.836.618 | 2.666.049 |
| Broj zaposlenih | 3.895 | 3.551 | 3.488 |

Izvor: dopis poduzetnika Brodosplit-Brodogradilište d.o.o.
Obrada: Agencija za zaštitu tržišnog natjecanja

Iz navedenih pokazatelja vidljivo je sljedeće:
– poduzetnik na kraju trogodišnjeg razdoblja iskazuje u financijskim
izvještajima ukupnu vrijednost kapitala jednaku nuli, što znači da je iznos
gubitka veći od temeljnog kapitala, tako da je ispunjen jedan od glavnih
kriterija određivanja poduzetnika u teškoćama, naveden u točki 10. a) Smjernica.
– osim navedenog gubitka temeljnog kapitala, kod poduzetnika su prisutni tipični
pokazatelji teškoća u poslovanju kao što su: nelikvidnost, insolventnost i
visoka zaduženost.
Sukladno kriterijima iz članka 16. stavka 2. Uredbe i kriterijima iz točke 10. i
11. Smjernica, razvidno je da je Brodosplit-Brodogradilište d.o.o. poduzetnik u
teškoćama, jer vlastitim sredstvima nije sposoban zaustaviti negativna kretanja
poslovanja, a koja bi bez posredovanja države ugrozila opstanak poduzetnika.
Osim gore navedenih kriterija ocjene poduzetnika u teškoćama, bilo je potrebno
utvrditi sukladno točki 13. Smjernica, je li se poduzetniku koji pripada većoj
poslovnoj grupi može dodijeliti potpora za sanaciju i restrukturiranje. U
pravilu se takva potpora ne može dodijeliti, osim ako je moguće dokazati da se
radi o teškoćama unutar samog poduzetnika, da iste nisu rezultat proizvoljne
raspodjele troškova unutar grupe, te da su teškoće preozbiljne da bi ih grupa
sama mogla nadvladati.
U Tabeli 6. prikazano je konsolidirano izvješće iz kojeg je vidljivo da ukupni
prihod poduzetnika Brodosplit-Brodogradilište d.o.o. čini oko 89 posto
konsolidiranog ukupnog prihoda cijele grupe, a gubitak poduzetnik Brodosplit-Brodogradilište
d.o.o. čak nadmašuje gubitak cijele grupe.

*Tabela 6.* Konsolidirani Račun
dobiti i gubitka za Grupu Brodosplit u razdoblju 2003. – 2005. u 000 kn

|  |  |  |
| --- | --- | --- |
|  | 2003. | 2005. |
| Ukupni prihodi | 1.908.771 | 2.278.095 |
| Ukupni rashodi | 1.989.964 | 2.517.516 |
| Dobit/gubitak | -81.193 | -239.421 |

Izvor: dopis poduzetnika Brodosplit-Brodogradilište d.o.o.
Obrada: Agencija za zaštitu tržišnog natjecanja

Temeljem navedenih podataka ocjena je da nije došlo do proizvoljne alokacije
troškova unutar grupe, te da su prihodi i rashodi stvarno nastali i iskazani kod
poduzetnika Brodosplit-Brodogradilište d.o.o.

*4. Državna jamstva poduzetniku
Brodosplit-Brodogradilište d.d.*

Ukupni iznos kredita za koja su zatražena državna jamstva opisana u točki I.
obrazloženja ovog rješenja poduzetnik bi koristio za sljedeće namjene:
1. Iznos državnog jamstva od 149.248.942,00 USD poduzetnik će koristiti za
kratkoročna zaduženja kod poslovnih banaka kojima će podmirivati tekuće troškove
poslovanja do 21. ožujka 2007.
Poslovne banke kod kojih će poduzetnik ostvariti kreditna sredstva i uvjeti
kredita prikazani su u Tabelama 7. i 8.

*Tabela 7.* Uvjeti kredita prema
ponudama \*\*\*\*\*\*\*\*\* d.d.

|  |  |  |
| --- | --- | --- |
| UVJETI KREDITA/BANKA | \*\*\*\*\*\*\*\*\*\*\*\*\*\*\*. | \*\*\*\*\*\*\*\*\*\*\*\*\*\*\*. |
| Iznos | 313.000.000,00 kn | 30.000.000,00 EUR |
| Vrsta kredita | Kratkoročni kunski | Kratkoročni devizni |
| Kamata | TZ MF 182 dana + 1,75 p.p. | EURIBOR 3-mj. + 1,90 p.p. |
| Kamata trenutačno u % | 4,85 | 4,86 |
| Jednokratna naknada u % | 0,05 | 0,05 |
| Nakn. za neiskor.kredit u % | 0,10 | 0,10 |
| Rok povrata | 12 mjeseci | 12 mjeseci |

Izvor: dopis poduzetnika Brodosplit-Brodogradilište d.o.o. i
\*\*\*\*\*\*\*\*\*\* d.d.
Obrada: Agencija za zaštitu tržišnog natjecanja

*Tabela 8.* Uvjeti kredita prema
ponudama \*\* \*\*\*\*\*\* d.d.

|  |  |  |
| --- | --- | --- |
| UVJETI KREDITA/BANKA | \*\*\*\*\*\*\*\*\*\*\*\*\*\*\*  d.d. | \*\*\*\*\*\*\*\*\*\*\*\*\*\*\*  d.d. |
| Iznos | 120.000.000,00 kn | 34.000.000 USD |
| Vrsta kredita | Kratkoročni kunski | Kratkoročni devizni |
| Kamata | ZIBOR 3-mj. + 2,00 p.p. | LIBOR 3-mj. + 2,15 p.p. |
| Kamata trenutačno u % | 6,38 | 7,54 |
| Jednokratna naknada u % | 0,35 | 0,35 |
| Nakn. za neiskor.kredit u % | 0,00 | 0,00 |
| Rok povrata | 12 mjeseci | 12 mjeseci |

Izvor: dopis poduzetnika Brodosplit-Brodogradilište d.o.o. i
\*\*\*\*\* ‘\*\*\*\* d.d.
Obrada: Agencija za zaštitu tržišnog natjecanja

U Tabeli 9. prikazani su troškovi poslovanja poduzetnika Brodosplit-Brodogradilište
d.o.o. koji će biti financirani naprijed navedenim kreditnim sredstvima.

*Tabela 9.* Kreditna sredstva kojima
će poduzetnik Brodosplit-Brodogradilište d.o.o. održavati sljedeće tekuće
troškove poslovanja:

|  |  |  |  |
| --- | --- | --- | --- |
| R. br. | Vrsta troškova | Dospijeće | Iznos u USD |
| 1. | Obveze prema domaćim dobavljačima | IV. kvartal 2006. | \*\*\*\*\*\*\*\*\*\* |
| 2. | Obveze prema inozemnim dobavljačima | IV. kvartal 2006. | \*\*\*\*\*\*\*\*\*\* |
| 3. | Obveze po kreditima | IV. kvartal 2006. | \*\*\*\*\*\*\*\*\*\* |
| 4. | Devizne usluge | IV. kvartal 2006. | \*\*\*\*\*\*\* |
| 5. | Obveze prema inozemnim kooperantima | IV. kvartal 2006. | \*\*\*\*\*\*\* |
| 6. | Obveze prema inozemnim dobavljačima | I. kvartal 2007. | \*\*\*\*\*\*\*\*\*\* |
| 7. | Obveze prema domaćim dobavljačima | I. kvartal 2007. | \*\*\*\*\*\*\*\*\*\* |
| 8. | Obveze prema zaposlenicima (plaće) | I. kvartal 2007. | \*\*\*\*\*\*\*\*\*\* |
| 9. | PPT | I. kvartal 2007. | \*\*\*\*\*\*\*\*\* |
| 10. | Obveze po kreditima | I. kvartal 2007. | \*\*\*\*\*\*\*\*\* |
|  | UKUPNO |  | 149.247.851 |

Izvor: dopis poduzetnika Brodosplit-Brodogradilište d.o.o.
Obrada: Agencija za zaštitu tržišnog natjecanja

2. Iznos državnog jamstva od 29.750.000,00 USD i 30.292.744,00 EUR poduzetnik će
koristiti za osiguranje avansnih uplata za novogradnje broj 460 i 461 (po Odluci
Vlade RH od 2. lipnja 2006.; klasa: 310-14/06-01/02; urbroj: 5030120-06-3), za
koje kupac treba uplatiti iznos avansa od 11.900.000,00 USD, a nakon što mu bude
izdana avansna garancija.
Za novogradnje broj 460 i 461, HBOR je izdao avansne garancije u korist
inozemnog poduzetnika u vlasništvu poduzetnika Tankerske plovidbe d.d. Zadar, na
ukupnu vrijednost avansa u iznosu od 29.750.000,00 USD i 30.292.744,00 EUR, koji
se naplaćuju tijekom gradnje broda kroz četiri faze.
Međutim, preduvjet za uplatu avansa od strane kupca u iznosu od 11.900.000,00
USD je odobrenje Agencije, stoga je Ministarstvo podnijelo zahtjev za odobrenje
cjelokupnog iznosa državnog jamstva, ali s obzirom da tijekom provedbe sanacije
odnosno do 21. ožujka 2007., dospijeva samo gore navedeni iznos od 11.900.000,00
USD, poduzetnik će moći koristiti samo državno jamstvo u iznosu od 11.900.000,00
USD.
Iznos avansa od 11.900.000,00 USD kojeg uplati kupac poduzetnik će koristiti za
pokriće troškova prikazanih u Tabeli 10.

*Tabela 10.* Troškovi koji će biti
pokriveni iznosom avansa od 11.900.000,00 USD

|  |  |  |  |
| --- | --- | --- | --- |
| R.  br. | Vrsta troškova | Dospijeće | Iznos u USD |
| 1. | Obveze prema inozemnim dobavljačima | IV. kvartal 2006. | \*\*\*\*\*\*\*\*\* |
| 2. | Obveze po osnovi avansnih garancija | IV. kvartal 2006. | \*\*\*\*\*\*\* |
| 3. | Devizne usluge | IV. kvartal 2006. | \*\*\*\*\*\*\* |
| 4. | Obveze prema domaćim dobavljačima | IV. kvartal 2006. | \*\*\*\*\*\*\*\*\* |
|  | UKUPNO |  | 11.900.000 |

Izvor: dopis poduzetnika Brodosplit-Brodogradilište d.o.o.
Obrada: Agencija za zaštitu tržišnog natjecanja

3. Iznos državnog jamstva od 14.202.225,00 USD poduzetnik će koristiti za
kratkoročno zaduženje kojima će podmirivati tekuće troškove za novogradnju broj
456.
Poduzetnik će kreditna sredstva koristiti od \*\*\*\*\*\*\* \*\*\*\*\*\*\*\* \*\*\*\*\*\* \*\*\* d.d.
pod sljedećim uvjetima: kamatna stopa iznosi tromjesečni LIBOR + 2,15 p.p.
kamatne marže što ukupno iznosi 7,54 posto, naknada za obradu zahtjeva je
jednokratna i iznosi 0,35 posto na odobreni iznos kredita a otplatni rok je 12
mjeseci od zadnjeg korištenja kredita.
Navedena kredita sredstva poduzetnik će iskoristiti za nabavu crne metalurgije u
vrijednosti od 13.034.331,00 USD, te za plaćanje režijskih i ostalih troškova
odnosno obveza prema domaćim dobavljačima koje iznose 1.67.894,00 USD, čime bi
započela II. faza izgradnje broda, odnosno obrade crne metalurgije. Početkom
obrade crne metalurgije, poduzetnik bi osigurao priljev od kupca u obliku 2.
rate avansa.
Specifikacija troškova koji će biti financirani kreditom na kojeg se odnosi
predloženo državno jamstvo prikazana je u Tabeli 11.

*Tabela 11.* Specifikacija troškova
koji će biti pokriveni kreditom na koji se odnosi državno jamstvo od
14.202.225,00 USD

|  |  |  |  |
| --- | --- | --- | --- |
| R. br. | Vrsta troškova | Dospijeće | Iznos u USD |
| 1. | Obveze prema domaćim dobavljačima | IV. kvartal 2006. | \*\*\*\*\*\*\*\*\* |
| 2. | Obveze prema inozemnim dobavljačima | IV. kvartal 2006. | \*\*\*\*\*\*\*\*\*\* |
|  | UKUPNO |  | 14.202.225 |

Izvor: dopis poduzetnika Brodosplit-Brodogradilište d.o.o.
Obrada: Agencija za zaštitu tržišnog natjecanja

4. Iznos državnog jamstva od 10.800.000,00 USD i 35.930.000,00 EUR, poduzetnik
će koristit za osiguranje avansnih uplata za novogradnje broj 462 i 463 (Ugovor
o gradnji brodova je potpisan s naručiteljem CM-P MAX VII Limited i CM-P MAX
VIII Limited, sa sjedištem na Bermudima), za koje kupac treba uplatiti iznos
avansa od 10.800.000,00 USD.
Iznos avansa od 10.800.000,00 USD poduzetnik će koristiti za pokriće sljedećih
troškova prikazanih u Tabeli 12.

*Tabela 12.* Specifikacija troškova
koji će biti pokriveni kreditom koji se odnosi na državno jamstvo od
10.800.000,00 USD

|  |  |  |  |
| --- | --- | --- | --- |
| R. br. | Vrsta troškova | Dospijeće | Iznos u USD |
| 1. | Obveze prema domaćim dobavljačima | IV. kvartal 2006. | \*\*\*\*\*\*\* |
| 2. | Obveze prema inozemnim dobavljačima | IV. kvartal 2006. | \*\*\*\*\*\*\*\*\* |
| 3. | Devizne usluge | IV. kvartal 2006. | \*\*\*\*\*\*\*\* |
| 4. | Financijski troškovi | IV. kvartal 2006. | \*\*\*\*\*\*\*\*\*\* |
|  | UKUPNO |  | 10.800.009 |

Izvor: dopis poduzetnika Brodosplit-Brodogradilište d.o.o.
Obrada: Agencija za zaštitu tržišnog natjecanja

S obzirom na to da tijekom razdoblja sanacije odnosno do 21. ožujka 2007.,
dospijeva samo iznos od 10.800.000,00 USD, poduzetnik će moći koristiti samo
rečeni iznos državnog jamstva od ukupno odobrenog iznosa državnog jamstva od
10.800.000,00 USD i 35.930.000,00 EUR.

IV.
Odluka Vijeća

Vijeće je razmatralo Prijedlog za odobrenje državnih jamstava poduzetniku
Brodosplit-Brodogradilište d.o.o. na svojoj 68. sjednici održanoj 21. rujna
2006.
Pri donošenju odluke, Vijeće je uzelo u obzir svu dostavljenu dokumentaciju i
podatke te rezultate provedenih pravnih i ekonomskih analiza.
1. Razmatrajući sve dostavljene podatke i dokumentaciju utvrđeno je da
predložena državna jamstva predstavljaju državnu potporu iz članka 3. stavka 1.
ZDP-a; utvrđeno je da predložena jamstva predstavljaju potencijalni rashod
države, odnosno kako ista donose poduzetniku ekonomsku prednost koju ne bi
ostvario kroz svoje redovno i uobičajeno poslovanje; utvrđeno je kako u
konkretnom slučaju postoji mogućnost narušavanja tržišnog natjecanja davanjem
povlastice korisniku državne potpore, osobito u mjeri u kojoj to može utjecati
na ispunjenje međunarodno preuzetih obveza RH proizašlih iz SSP-a.
Člankom 4. ZDP-a propisana je opća zabrana davanja državnih potpora koje
narušavaju ili bi mogle narušiti tržišno natjecanje davanjem prednosti na
tržištu korisniku državne potpore bez obzira na oblik državne potpore u mjeri u
kojoj to može utjecati na ispunjenje međunarodno preuzetih obveza RH iz SSP-a,
kao i izuzeća od opće zabrane.
Odluka da predloženo državno jamstvo u ukupnom iznosu od 204.001.167,00 USD i
66.222.744,00 EUR predstavlja državnu potporu prvenstveno se temelji na
činjenici da isto ne ispunjava uvjete iz članka 74. stavka 1. Uredbe koji se
odnose na državno jamstvo. Neispunjenje uvjeta iz članka 74. stavka 1. Uredbe
naročito se odnosi na činjenicu da se poduzetnik Brodosplit-Brodogradilište
d.o.o. smatra poduzetnikom u teškoćama iz članka 16. stavka 2. Uredbe, da isto
nije u mogućnosti dobiti kredite po tržišnim uvjetima bez državnog jamstva te da
rečena jamstva pokrivaju 100 posto financijske obveze.
Naime, Vijeće je zaključilo da sveobuhvatna analiza poslovanja opisana u točki
III.3. obrazloženja ovog rješenja nedvojbeno ukazuje na to da se poduzetnik
Brodosplit-Brodogradilište d.o.o. smatra poduzetnikom u teškoćama iz članka 16.
stavka 2., Uredbe, odnosno poduzetnikom koji nije sposoban vlastitim sredstvima
ili sredstvima koja može pribaviti od svojih vlasnika ili vjerovnika zaustaviti
negativna kretanja poslovanja, a koja bi, bez posredovanja države, ugrozila
njegov opstanak.
Na državne potpore koje se dodjeljuju poduzetnicima u teškoćama može se
primijeniti izuzeće iz članka 4. stavka 3. točke d) ZDP-a koje se odnosi na
državne potpore namijenjene poticanju određenih gospodarskih djelatnosti ili
određenih gospodarskih područja.
Da bi se primijenilo izuzeće iz članka 4. stavka 3. točke d) ZDP-a, državna
potpora mora biti sukladna članku 18. stavku 1. ZDP-a, koji se odnosi na državne
potpore za restrukturiranje. Državna potpora za restrukturiranje može biti
dodijeljena jedino ukoliko poduzetnik u teškoćama predloži Plan restrukturiranja
čiji je cilj uspostava poduzetnikove dugoročne održivosti na tržištu. Navedena
državna pot­pora može se dodijeliti samo jednom u razdoblju od 10 godina.
S obzirom na to da Plan restrukturiranja poduzetnika još nije izrađen, Vijeće je
donijelo odluku da se poduzetniku Brodosplit-Brodogradilište d.o.o. za vrijeme
dok se izrađuje Plan restrukturiranja uvjetno odobri državna potpora za sanaciju
u obliku državnog jamstva, sukladno članku 17. stavku 1. Uredbe, stoga je
odlučeno kao u točki I. izreke ovog rješenja.
Državna potpora za sanaciju odobrava se iz razloga narušene likvidnosti
poslovanja uzrokovane neodobravanjem kredita od strane poslovnih banaka. Naime,
poslovne banke ne žele odobravati kredite uz državno jamstvo, ukoliko ne postoji
odobrenje Agencije.
2. Sukladno članku 17. stavku 1. Uredbe, Vijeće je u točki II. izreke ovog
rješenja odredilo uvjete koje poduzetnik Brodosplit-Brodogradilište d.o.o. kao
korisnik državne potpore mora ispuniti. Riječ je o sljedećim uvjetima:
2.1. Državna jamstva i krediti moraju biti odobreni pod redovnim tržišnim
uvjetima. Sukladno članku 27. stavku 12. Zakona o izvršenju državnog proračuna
za 2006. (»Narodne novine«, broj 148/06), na ukupan iznos odobrenih financijskih
državnih jamstava zaračunava se provizija od 0,5 posto. Provizija se uplaćuje u
korist Državnog proračuna Republike Hrvatske.
U konkretnom slučaju to znači da će se poduzetniku Brodosplit-Brodogradilište
d.o.o. obračunati provizija od 0,5 posto na sljedeće iznose državnih jamstava:
– iznos od 149.248.942,00 USD, odnosno 874.693.573,20 kuna,
– iznos od 11.900.000,00 USD, odnosno 69.741.556,50 kuna koji je dio državnog
– jamstva u iznosu od 29.750.000,00 USD odnosno 174.353.891,25 kuna i
30.292.744,00 EUR odnosno 225.078.511,00 kuna i kojeg poduzetnik Brodosplit-Brodogradilište
d.o.o. može koristiti jer isti dospijeva tijekom provedbe sanacije,
– iznos od 14.202.225,00 USD odnosno 83.234.056,91 kunu te
– iznos od 10.800.000,00 USD odnosno 63.294.858,00 kuna koji je dio državnog
jamstva u iznosu od 10.800.000,00 USD i 35.930.000,00 EUR, odnosno
266.963.960,09 kuna i koji poduzetnik Brodosplit-Brodogradilište d.o.o. može
koristiti jer isti dospijeva tijekom provedbe sanacije.
Stoga je odlučeno kao u točki II.1. izreke ovog rješenja.
2.2. Krediti poslovnih banaka moraju biti odobreni po redovnim tržišnim uvjetima
odnosno po kamatnoj stopi koja se odobrava poduzetnicima koji nisu u
financijskim teškoćama a koja ne bi smjela biti niža od postojeće referentne
kamatne stope u iznosu od 5,44 posto.
Kreditna sredstva moraju biti vraćena u roku od 12 mjeseci nakon isplate
posljednjeg obroka poduzetniku, sukladno članku 17. stavku 1. alineji 2. Uredbe,
stoga je odlučeno kao u točki II.2. izreke ovog rješenja.
2.3. Sukladno članku 27. stavku 1. alineji 5. Uredbe, državna potpora za
sanaciju odobrava se za razdoblje potrebno za izradu Plana restrukturiranja, a
najviše na razdoblje od 6 mjeseci, odnosno zaključno do 21. ožujka 2007. Ukoliko
u navedenom razdoblju Agenciji ne bude dostavljen Plan restrukturiranja, tada je
potrebno izraditi Plan likvidacije ili dostaviti dokaz da su krediti za koje je
izdano državno jamstvo u cijelosti vraćeni ili je državno jamstvo prestalo
važiti. Stoga je odlučeno kao u točki II.3. izreke ovog rješenja.
2.4. Državnu potporu za sanaciju moguće je dodijeliti samo jednom, sukladno
članku 17. stavku 1. alineji 6. Uredbe. Naime, pot­pora za sanaciju je potpora
za pokriće operativnih troškova koja će omogućiti poduzetniku prevladavanje
financijskih teškoća i normalno obavljanje poslovanja u razdoblju izrade Plana
restrukturiranja.
Ponovna dodjela potpore za sanaciju koja bi samo održavala postojeće stanje, a
ne bi rješavala gospodarske i socijalne probleme, nije dopuštena.
Osim toga, odobravanje potpore za sanaciju ne znači nužno da će državna potpora
u okviru Plana restrukturiranja biti odobrena i to iz razloga jer se državne
potpore za restrukturiranje odobravaju sukladno odredbama koje se odnose na
restrukturiranje.
2.5. Agencija sukladno članku 5. i 6. stavku 1. točki b. ZDP-a nadzire provedbu
i učinke dodijeljenih državnih potpora te nalaže povrat državnih potpora koje su
dane ili korištene protivno propisima.
U cilju što boljeg obavljanja funkcije nadzora, Agencija je, sukladno članku 6.
stavku 1. točki d) i stavku 4. ZDP-a te sukladno članku 70. stavku 2. SSP-a, od
Ministarstva kao predlagatelja državnog jamstva, zatražila dostavu izvješća o
ispunjavanju uvjeta iz točke II. izreke ovog rješenja te je odlučeno kao u točki
III. izreke ovog rješenja.
2.6. Vijeće je prilikom donošenja odluke je li ispunjen uvjet iz članka 17.
stavka 1. alineje 3. Uredbe, utvrdilo da se odobravanjem državnih jamstava za
sanaciju otklanjaju ozbiljne socijalne poteškoće.
Naime, prestanak rada poduzetnika značio bi i povećanje stope nezaposlenosti
kako u regiji, tako i u RH koju inače karakterizira visoka stopa nezaposlenosti.
Činjenica da se brod sastoji od nekoliko tisuća komponenti, te da sama
brodogradnja kao djelatnost značajno utječe na tržište prateće industrije,
isporučitelje materijala, opreme i usluga, te da omogućuju njihov razvoj,
dodatno je pridonijela odluci Vijeća je li dodjela državnih jamstava poduzetniku
u razdoblju izrade Plana restrukturiranja otklanja ozbiljne socijalne poteškoće.
Dakle, prestanak rada poduzetnika neizravno bi ugrozio i radna mjesta u pratećim
djelatnostima vezanim za brodogradnju te bi znatno premašio broj od 3.488
djelatnika koji su zaposleni u samom poduzetniku.
2.7. Vijeće je prilikom donošenja odluke odlučilo da je ispunjen i uvjet iz
članka 17. stavka 1. alineje 4. Uredbe, odnosno da su predložena državna jamstva
ograničena na minimalni iznos koji omogućava poduzetniku nastavak poslovanja u
razdoblju dok izrađuje Plan restrukturiranja.
Vijeće svoju odluku temelji na podacima opisanim u točki III.3. i 4.
obrazloženja ovog rješenja, odnosno činjenici da je poduzetnik dostavio iscrpan
pregled svojih obveza i rashoda koje će podmirivati u razdoblju potrebnom za
izradu Plana restrukturiranja.
3. Rješenja Agencije iz članka 13. stavka 3. ZDP-a kojim se donosi odobrenje uz
navođenje posebnih uvjeta i rokova za provedbu državne potpore objavljuju se u
»Narodnim novinama« sukladno članku 18. ZDP-a.

Uputa
o pravnom lijeku

Ovo rješenje je konačno u upravnom postupku. Protiv ovog rješenja žalba nije
dopuštena, ali nezadovoljna stranka može pokrenuti upravni spor pred Upravnim
sudom Republike Hrvatske u roku od trideset (30) dana od dana dostave ovog
rješenja.

Klasa: UP/I 430-01/2006-02/49
Urbroj: 580-03-06-43-12
Zagreb, 21. rujna 2006.

Predsjednica Vijeća
za zaštitu tržišnog natjecanja
**Olgica Spevec**, v. r.

Rješenje, NN 135/2006-3069
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)